b'\n_START_ARTICLE_\nAsfaltti\n_START_PARAGRAPH_\nAsfalttip\xc3\xa4\xc3\xa4llysteet (kreikan kielen sanasta \xce\xac\xcf\x83\xcf\x86\xce\xb1\xce\xbb\xcf\x84\xce\xbf\xcf\x82, vuoripiki) ovat \xc3\xb6ljyst\xc3\xa4 jalostetun bitumin ja kiviaineksen seoksia, joita k\xc3\xa4ytet\xc3\xa4\xc3\xa4n teiden p\xc3\xa4\xc3\xa4llystykseen. Asfalttip\xc3\xa4\xc3\xa4llysteet luetaan betonin ohella kestop\xc3\xa4\xc3\xa4llysteisiin toisin kuin esimerkiksi \xc3\xb6ljysora. Asfalttip\xc3\xa4\xc3\xa4llysteist\xc3\xa4 puhuttaessa k\xc3\xa4ytet\xc3\xa4\xc3\xa4n usein yleisnimityst\xc3\xa4 asfaltti (my\xc3\xb6s asvaltti)._NEWLINE_Asfaltti on my\xc3\xb6s nimitys luonnossa esiintyv\xc3\xa4lle bitumille.\n_START_SECTION_\nHistoria\n_START_PARAGRAPH_\nAsfaltin historia alkaa muinaisista Mesopotamiasta, jossa asfalttia k\xc3\xa4ytettiin tekem\xc3\xa4\xc3\xa4n temppelikylpyl\xc3\xb6ist\xc3\xa4 ja vesitankeista vesitiiviit\xc3\xa4. Muinaiset foinikialaiset, egyptil\xc3\xa4iset, sek\xc3\xa4 roomalaiset hy\xc3\xb6dynsiv\xc3\xa4t luonnollisen asfaltin liimaavaa ja erist\xc3\xa4v\xc3\xa4\xc3\xa4 ominaisuutta._NEWLINE_Luonnollista asfalttia l\xc3\xb6ytyy asfalttil\xc3\xa4hteist\xc3\xa4 sek\xc3\xa4 kiviasfalttina. Sen merkitt\xc3\xa4vimm\xc3\xa4t esiintymisalueet ovat Israel, Kroatia, Syyria sek\xc3\xa4 Trinidad ja Tobago._NEWLINE_Ensimm\xc3\xa4iset varsinaiset asfaltin k\xc3\xa4yt\xc3\xb6t tienrakennukseen tapahtuivat Babyloniassa vuonna 625 eaa.\n_START_SECTION_\nAsfalttip\xc3\xa4\xc3\xa4llysteet\n_START_PARAGRAPH_\nKeinotekoinen asfaltti, asfalttip\xc3\xa4\xc3\xa4llyste, on rakennusmateriaali, joka valmistetaan murskeen, mineraaliyhdisteiden, hiekan ja bitumin seoksesta. Sit\xc3\xa4 k\xc3\xa4ytet\xc3\xa4\xc3\xa4n muun muassa teiden ja lentokenttien kiitoteiden p\xc3\xa4\xc3\xa4llystykseen. P\xc3\xa4\xc3\xa4llysteeseen kelpaavalla murskeen kiviaineksella on tarkat laatuvaatimukset, mutta usein murske saadaan l\xc3\xa4hialueilta \xe2\x80\x93 siksi Maarianhaminan kadut ovat punaisia (punaisen graniittimurskeen takia). Nykyisin bitumi voidaan my\xc3\xb6s v\xc3\xa4rj\xc3\xa4t\xc3\xa4, n\xc3\xa4in on tehty esimerkiksi Helsingin punaisten py\xc3\xb6r\xc3\xa4teiden tapauksessa._NEWLINE_Asfalttip\xc3\xa4\xc3\xa4llysteit\xc3\xa4 on monia eri laatuja, yleisin on pihojen, katujen ja teiden p\xc3\xa4\xc3\xa4llystyksess\xc3\xa4 k\xc3\xa4ytett\xc3\xa4v\xc3\xa4 asfalttibetoni (AB). Asfalttibetonin tyypillinen kerrospaksuus Suomessa on 5 senttimetri\xc3\xa4. Yhdysvalloissa ja Kanadassa p\xc3\xa4\xc3\xa4teiden kerrospaksuus on v\xc3\xa4hint\xc3\xa4\xc3\xa4n 10 senttimetri\xc3\xa4. Bitumim\xc3\xa4\xc3\xa4r\xc3\xa4 ja k\xc3\xa4ytett\xc3\xa4v\xc3\xa4n kiviaineksen raekoko vaikuttavat asfalttibetonin kulutuskest\xc3\xa4vyyteen ja pinnan sileyteen. Kiviaineksen v\xc3\xa4ri vaikuttaa p\xc3\xa4\xc3\xa4llysteen v\xc3\xa4riin ja massaan voidaan my\xc3\xb6s lis\xc3\xa4t\xc3\xa4 v\xc3\xa4ripigmentti\xc3\xa4. Asfalttibetonin pintaan voidaan lis\xc3\xa4ksi liimata bitumilla ohut v\xc3\xa4rillinen murskekerros, jolloin saadaan sirotepintaus (SP). Avoin asfaltti (AA) l\xc3\xa4p\xc3\xa4isee vett\xc3\xa4 paremmin kuin tavallinen asfaltti, sit\xc3\xa4 k\xc3\xa4ytet\xc3\xa4\xc3\xa4n muun muassa pelikenttien p\xc3\xa4\xc3\xa4llysteen\xc3\xa4. Valuasfaltti (VA) on asfalttibetonia tiiviimpi ja sile\xc3\xa4mpi p\xc3\xa4\xc3\xa4llyste, sileys saattaa ilmet\xc3\xa4 my\xc3\xb6s haitallisena liukkautena. Valuasfaltin alla pit\xc3\xa4\xc3\xa4 olla toinen sidottu p\xc3\xa4\xc3\xa4llyste, kuten asfalttibetoni, betoni tai \xc3\xb6ljysora. Valuasfalttia k\xc3\xa4ytet\xc3\xa4\xc3\xa4n teille muodostuvien ajourien, kuoppien ja roudan aiheuttamien halkeamien paikkaukseen, sit\xc3\xa4 ei tiivistet\xc3\xa4. Sit\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s koko vanhan pinnan p\xc3\xa4\xc3\xa4llyst\xc3\xa4miseen uudelleen. Tyypillisesti valuasfalttikerros on paksuudeltaan 2\xe2\x80\x934 senttimetri\xc3\xa4.\n_START_SECTION_\nValmistus ja levitt\xc3\xa4minen p\xc3\xa4\xc3\xa4llystek\xc3\xa4ytt\xc3\xb6\xc3\xb6n\n_START_PARAGRAPH_\nAsfaltti valmistetaan erityisill\xc3\xa4 laitteilla, joissa kiviaines (runkoaine), bitumi (sideaine) ja tarpeelliset lis\xc3\xa4aineet yhdistet\xc3\xa4\xc3\xa4n. Kiviaineksen laadulla, raekoolla ja raekokojen jakautumalla muutetaan my\xc3\xb6s asfaltin pinta- ja kesto-ominaisuuksia. Kiviaines kuumennetaan kuumennusrummussa ja sekoitetaan juoksevaksi l\xc3\xa4mmitettyyn bitumiin sek\xc3\xa4 muihin tarvittaviin aineisiin. Sekoitettu asfaltti lasketaan kuorma-auton lavalle, jolloin sen l\xc3\xa4mp\xc3\xb6tila on viel\xc3\xa4 noin 160 astetta._NEWLINE_Viime vuosina asfaltin kuljetuksessa ovat yleistyneet puolipy\xc3\xb6re\xc3\xa4t lavat, joita k\xc3\xa4ytett\xc3\xa4ess\xc3\xa4 asfalttimassan lajittuminen kuljetuksen aikana on v\xc3\xa4h\xc3\xa4isemp\xc3\xa4\xc3\xa4. Levityskoneella asfaltti levitet\xc3\xa4\xc3\xa4n ja tasataan halutulle pinnalle. Kerroksen paksuus uudelleenpinnoituksessa on tyypillisesti 90\xe2\x80\x93120\xc2\xa0kg/m\xc2\xb2 eli 4\xe2\x80\x935\xc2\xa0cm. Lopuksi asfaltti tiivistet\xc3\xa4\xc3\xa4n jyr\xc3\xa4ll\xc3\xa4, jolloin rakenteen kest\xc3\xa4vyys paranee.\n_START_SECTION_\nHiljainen asfaltti\n_START_PARAGRAPH_\nNiin kutsuttu hiljainen asfaltti on pienirakeisempaa, joustavampaa ja huokoisempaa kuin normaali asfaltti. N\xc3\xa4m\xc3\xa4 ominaisuudet v\xc3\xa4hent\xc3\xa4v\xc3\xa4t rengasmelua. Uutena hiljainen asfaltti on 4\xe2\x80\x936 desibeli\xc3\xa4 normaalip\xc3\xa4\xc3\xa4llystett\xc3\xa4 hiljaisempi, ja yhden vuoden j\xc3\xa4lkeen ero vakiintuu 3\xe2\x80\x934 desibeliin. Kolmen desibelin ero tarkoittaa sit\xc3\xa4, ett\xc3\xa4 \xc3\xa4\xc3\xa4niteho puolittuu._NEWLINE_Hiljainen asfaltti sopii parhaiten teille, joilla liikenteen nopeus on 40\xe2\x80\x9380 kilometri\xc3\xa4 tunnissa. Auton renkaiden ja p\xc3\xa4\xc3\xa4llysteen kosketuksesta syntyv\xc3\xa4 rengasmelu on suurin yksitt\xc3\xa4inen melunl\xc3\xa4hde, kun auton nopeus ylitt\xc3\xa4\xc3\xa4 40 kilometri\xc3\xa4 tunnissa. Kuorma-autoilla vastaava nopeusraja on 50 kilometri\xc3\xa4 tunnissa._NEWLINE_Hiljaisen asfaltin hinta on noin puolitoistakertainen karkeampaan p\xc3\xa4\xc3\xa4llysteeseen verrattuna ja se kuluu tavallista asfalttia nopeammin. Sit\xc3\xa4 ei tarvitse kuitenkaan levitt\xc3\xa4\xc3\xa4 yht\xc3\xa4 paksua kerrosta.\n_START_SECTION_\nAsfalttiteiden yll\xc3\xa4pito\n_START_PARAGRAPH_\nSuomalaisen Roadscanners-yrityksen teknologialla tien yll\xc3\xa4pidon kustannukset on jopa puolitettavissa. Roadscannersin ennakoiva teiden huolto on kokeissa alentanut tienhoidon kustannuksia 10-36 prosenttia. Leedsin yliopisto on kehitt\xc3\xa4nyt lent\xc3\xa4v\xc3\xa4\xc3\xa4 droonia, joka 3D-tulostaa asfalttia p\xc3\xa4\xc3\xa4llysteeseen syntyneeseen halkeamaan.'